
YELOD TELDEGTELID 
NÜM 9 SETUL 2012 Pads 65 jü 72 
O Volapükaflens Valöpo! 


Mul pasetik ebinon tim vemo patik pro Greta-Britän. Dü tim et, 
spotans mödik ekömons se läns distik vola ad mätedön ta spotans votik 
legudik pö Lolümpiad zifü London. 


Spiked pledas Lolümpik ai ebinon : “Mens sana in corpore 
sano.” (= Tikäl saunik in koap saunik). Spiked at pladulon diali 
gretikün menas. Sek plagik spikeda somik garanöv gidäli ä sauni love 
tal. Ab stad anuik menefa noon föli valöpo diala at, seko menef muton 
stepo lämnön ad progedön. Pleds at kuradükonsös obis in tef at. 


Elogobs dunotis stunidabik du pleds at, dunotis semikna 
neleigodovikis. Spot alsotik pledon rouli veütik in lif menas: zeil ota 
binon fino mäted saunik bevü mens tikäla saunik in sogäd gidik. 


Kanols i reidön su pads gaseda obsik nunodi dö Sümposium, kel 
ejenon bü nelunüp zifü München in Bukem Bayänik tefü Volapük e püks 
mekavik votik. I jenon Dajonäd nitedik us, kel binädön me doküms 
seledik se konlet tefik bukema. Nunod at binon stabü nunod lunikum, 
keli söl Detlev Blanke esedom obe su pads ela “Informilo por 
Interlingvistoj! (= Nunabled pro Bevünetapükans). Danädü om 
dalabobs nunis at. 


Fino benokömobs Kadämani nulik, sevabo hieli Hermann 
Philipps. Kanols reidön lifibepenami brefik oma su pads zänodik. 
Dünomös Volapüki dü yels mödik! 


Valikosi Gudikün Oles ed Olikanes 


my 

NUNOD DÖ SÜMPOSIUM/DAJONÄD/SPIKÄDS LÄ BUKEM 
BAYÄNIK TÖ ZIF MÜNCHEN 


KLEILÜKAM 


Ün yel 1887 äjenon kongred telid Volapüka. Bevü 
lotanef äbinom dilekan Bukema Regik Bayänik. Poso Klub 
Volapükik tö München ägivon bukeme literati, äsi dokümis 
patik dö kongred it. 


Anu bukem dalabon dokümis lemödik tefü püks 
mekavik votik, läodü Volapük. Söl Reinhard Haupenthal 
äplöpom ad dispenön balädi ko Bukem Bayänik ad degivön 
one dili gretik konleta pükas mekavik, ninädü doküms mödik 
Volapükik. Id ün yel 2010, sons ela Hanns Martin Schleyer 
(lenef Dativala) ädegivoms geroti literatik oma Bukeme. 
Sekü atos, Volapükakonlet Bukema ägretikon love yels. 
Tumyel deada Datuvala äbinon seko pöt gönik ad nunön 
nitedäbes jenotemi jünuik Volapüka. 


DAJONÄD 


Tiäd Dajonäda binon: “Vü Yutopeän e Jenöf : püks 
mekavik pro vol valodik. Tü del 14 yunula, yela 2012, 
komü plu ka pösods tum, Dilekan Bukema, dokan Rolf 
Griebel, ämaifükom Dajonädi. Söl Reinhard Haupenthal 
äspikom dö “Bevüpükav mekavik : kis binos-li, e kikodo 
nitedäloy-li dö somikos?” Poso Bukemakor äkaniton lidis 
ömik Volapüko e Sperantapüko. 


Kanoy dalogön dilädis tefü yegäds sököl: Disinapüks 
tumyela degvelid; Püks pepenöl, sev. püks klänik, kels 
gebons penamamäkis no valemo pesevölis ad nunapenam 
bevünetik; Püks stabü filosop; Disinapüks valemik; 

Prelatan Johann Martin Schleyer; Schleyer: lautan 
Volapüka; Gramat Volapüka; Volapük: Sogs e Leklubs; 
Blöfäds tefü volapüks valemik; Zamenhof : lautan 
Sperantapüka; Kongreds Bevünetik Sperantapüka; 
Kongred Bevünetik folid Sperantapüka (tö zif 
Dresden); Vödems Sperantapüka; Literat rigik 
Sperantapüka; Gramat Sperantapüka; Sperantapük e 
tradutam; Sperantapük e Bevüresod. 

(Noet _Redakana: No äkanoy-li tuvön vödis anik dö 
Kongreds Volapüka; vödems Volapüka, literat rigik 
Volapüka, Volapük e Bevüresod, u ba no ästeifüloy ad atos?) 


Kanoy visitön Dajonädi in Bukem jüesa del 9 setula, 2012. 
I kanoy logön Dajonädi pö Bevüresod : http://www.bsb- 
muenchen.de/Einzeldarsellung.403+M562baccbfld.0.html 
(Prüdö! ladet lunik nen spads!!) 


SÜMPOSIUM 


Tü del 15 yunula, yela 2012, äjenon sümposium. 
Söl Haupenthal äspikom dö Datuval e dö jafot omik nemü 
Volapük. Täno Dokan Ulrich Lins äbepenom yelis tum balid 
jenotema Sperantapükik. Pos paud brefik, Dokan Gerhard 
F. Strasser äspikom dö püks valemik mekavik love tumyels. 
Äspikom balido dö disinapük relik fa jisaludan Hildegard se 
Bingen jü musigapük ‘Sol-re-sol’ fa hiel Sudre. Spikädan 
sököl, Dokan Heiner Eichner, nitedälom dö letodot e mögod 
fütüriks pükas mekavik pro pükav valemik. Fino söl Herbert 
Mayer äbejäfom konleti gretik pasetik/anuik pükas mekavik 
lä Bukem Netik Lösteränik tö zif Wien. 


Kanoy i reidön vödemis spikädas at, äsi mödikumosi, ninü 
buk patik zelü jenot gretik at. Dilekan Rolf Griebel id epenom 
fospiki 

HIEL HERMANN PHILIPPS - KADÄMAN NULIK 





Liti vola elogikob no lunüpo pos fin volakriga telid tö 
Bamberg, zif vönik vemo jönik in Frankalän, Deutän. Demü 
fikuls poskrigatima älödobs tö tops difik. Töbidam ad setevön 
lü Kanadän no äplöpon dub zögs guvik, ab memob, vio mat 
oba - spiköl laodiko - älärnof Linglänapüki, e vio ästeifülob ad 
sümädön tonis et bisarikis. 


Dü tim posik älödobs tö zif gretik Frankfurt len 
Main, kö dönu ädabinons vobaplads e lödöps. Us äjulob - ye no 
älabob duinanumatis gudik tefü julapüks (Linglänapük, latin e 
Fransänapük). Täno etuvob tidodemi Sperantapükik in 
yunanagased, ed älärnob püki at. Pianiko eremob tidabukis 
pükas difik (Danänapük, Nedänapük, Spanyänapük, püks votik 
Skandinäniks, els Afrikaan Spelob, das me pükasev obik, patiko 
tefü Deutänapük e 
s e Novial, e somiks), ed äprimob ad lärnön onis. Pos 
julilüvaxam ädünob pö Flitömavaf Deutänik, e poso ästudob 
konömavi pö niver di Frankfurt. Pos niverastuds sekaliegik 
ebetävob Stralopi dü muls kil. Go vilöfo osetevoböv usio, ye 
cifods Stralopik erefudons mobi obik. Pos täv nitedik at, 
ävobob pö Fed Dustoda Kiemik tö Frankfurt. Vob at äbinon 
vemo naütik. Vüo, ye, ilärnob tradutami, ed äjenöfükob desiri 
obik ad setevön, sosus idasumob cali as tradutan e yufaredakan 
tö London pö dabüköp gaseda kaenik bevnetika, kö ägididob 
tefü tradutam ninädas ä prodam dabükota Deutänapükik 
gaseda at. Pos yel ömik elüvob Lingläni, egetävob 
lü ,mzDeutän, ed ävobob as tradutan libacalik jü bü yel bal; tü 
tim et efinükob ad vobön calöfo. Vüo idabükob pükatidabukis 
tel vönik, kels nitedälans in tef at kanons palogön löä: 

http://www.epubli.de/shop/autor/Hermann-Philipps/2718 





Nited oba tefü Volapük, poso, tefü el Ido, vemo 
evemükons suemi oba tefü tikav e kurat pükik. As Kadäman, 
ostütob balido vobi Volapükik ela ‘ʻEvertype Publications, 
(Notäds ‘Evertype). Ebevobob ed epreparob eli ‘Lehrbuch der 
Weltsprache Volapük’ fa Johann Schmidt diseinü bük sunik Ün 
tim at bevobob tradutodi Linglänapükik fa Ralph Midgley ela 
‘Vödabuk Volapüka pro Deutänapükans’ fa Arie de Jong. 

Spelob, das me pükasev obik, patiko tefü Deutänapük e 
Nedänapük, okanob födön suemi kleilik pükalönas Volapüka, 
pato tefü sinif vödas. 





SOG BPBEVÜNCTIK VOLAPÜRKA 


DALEBÜD CIFALA NÜM KIL 
YELA 2012, TÜ DEL BALID SETULA 





DISPENAN: Brian R. Bishop : Cifal Soga Bevünetik Volapüka, 
VÄTÄLÖLO, 


- das fino edasevom riganatäli, kurati e pötöfi Volapüka; 

- das sekü lomänapük omik, sevabo: Deutänapük, dalabom 
dasevi patädik dö staböf Volapüka; 

- das demü cal omik, sevabo: tradutan tedabüsidik, sevom 
säkädis e fikulis tefü püks netik leigodü Volapük; 

- das vilom gebön täleni omik tefü nünömaprogramav dünü 
Volapük; 


CÄLOM PRIMÜ ADEL: 
söli Hermann Philipps, 
lödöl in Deutän, lä Beethovenallee 61, 
D-53173 Bonn — Bad Godesberg 


as Kadäman in 
KADÄM VOLAPÜKA. 


So pelonöl 
IN ZÄNABÜR VOLAPÜKA 


(fa) Brian R, Bishop 
CIFAL SOGA BEVÜNETIK VOLAPÜKA 

LABOL-LI BA LÜMÄTI? 
{fa hiel Frank Roger) 


Äsumob zigarüli, äsukob filidömi oba, e fino ädasevob, 
das ilüvob oni bo lomo; seko äfläkob obi lü man, kel äseadom nilü 
ob len bötädatab, ed äsäkob omi: 





“Labol-li ba lümäti?” 

Man älogedom lüodü ob, äsmililom fibiko, sagölo: 

“Te löükolös zigarüli ola.” 

Seko ädunob osi. Man älogetom levemöfiko zigarüli oba, 
e pos sekuns anik, zigarül dido pefilidon. Änünatemob ömikna 
äsif äsäkob obi, va utos, kelosi ilogob ebo anu, äbinon dido 
veratik. 

“Danö! ab lio kanol dunön osi?” äsäkob. 

Elogol obi, no-li?” Älogedom lü ob kläno. “Gebob tikäli 


“Nekredoviko! äsagob. “Lio nemoy-li osi dönu? 
Pürokinäti-li? 





“Votikans len bötädatab fümo ilogoms ‘milagi’ at, bi man 
votik iropom spikoti obas, ed äsäkom saidiko laodiko, dat 
komanef äkanon lilön: 


“He! kaf obik ekoldikon. Kanol-li hitūkön oni dönu me 
tikäl olik?” Elogob oli, kel edunol atosi zigarüle mana at.” 


Man älogetom bovüli, keli ipladom fo om su bötädatab, e 
pos timüls anik, kaf äprimon ad kukön. 


“Ö! kafidrinan ävokädom. Ekö vö! milagikos!” 

Ti mens degtel äjutedoms zü obs, flagöls ome dinis 
alsotik: “Vilob, das smeitolös gladakübädis in el ‘coke’-drined 
oba.” 


“No binol te filükan, ab i lefilükiälan. Sötoy färmükön oli 
me lök.” 


“Kanol-li hitükön tikälo seimosi? Kanolöv-li filodostukön 
bumoti at if bos skänon oli?” 


“Kanol-li lölöfiko reigön legivoti at olik? Binol-li riskädan? 


“He! Vilob, das flunolös jipuli jönik usio gulo, dat 
lasiviälofös dö ob.” 


“Binos-li sirkudalekanot, u seimos? Binol-li käfan?” 


Filükan (pisüädikob dö tälen omik, bi klülabiko äsmökob 
nog zigarüli obik). älöädom, ed äsagom menamödote us: 


“Ols no suemols obi. Leadolsös takedön obi, begö! 
Blümob ai ad yufön votikanis, ab no pärädob täleni obik, e no 
binob sirkudan.” 


“Äbinos käfod,” ek ävokädom, “binobs cütäbs.” 


“No äbinos käfod,” man ägespikom me vög ai laodikum. 
“No suemols. Leadolsös takedön obi, begö! No bätolsöd obi! 
No kodolsöd, das dunobös dinis negididik!” 


“Tädol-li obis?” ävokädom man it, kel isäkom omi büo ad 
kodön, das jipul jönik lasiviälofös dö om. “Binol-li susmen? 
Cedol-li jenöfo, das dredälobs demü ol?” 


Man älemufükom kapi, ed äkobiopedom punis. 
“Nunedob oli lätikna: leadolös takedön obi. No skänolöd obi. 
Ga no sevol riskädami ole it, if operob okreigi oba.” 

“Steifülol-li ba ad magädön pö obs? ek älüvokädom letodiko. 
“No kodolsöd, das perob okreigi, begö!” älerorom man, 
ab äbinos klülabik, das ya idunom osi. Mans ömik, kels idrinoms 
bo biris tu mödikis, äprimoms ad letodön omi, igo ad nofön omi. 
Ek äjoikom päkili zigarülas foi logod oma, sagölo tomiko: 
“Labol-li ba lümäti?” 
“Leadolsöd takedön obi,” älerorom. Älibükom oki de 
nams menamödota, ed ärönom da yan. Fäkädlans äsekömoms i 


se bötädöp ad pöjutön käfani sonemik. 


Äsökob omis ini süt, spelölo seimiko ad yufön, ab suno 
ädasevob, das lumens at no äbinoms tikäliks. 


Älogob mani, kel imorönom, e keli pöjutans fino ifanoms 
sosus ilükömom lü garad fagikumo ve veg. Ädoniojoikom omi sui 
glun, ed, äsä ya ästopob mö fagot sefik, älielob kofiko lerorön 
balani lumenas: 


“Labol-li ba lümäti?” 


No äsötom sagön somikosi mane, kel äseatom nilü 
bänsinapömöm . . . . bi jenöfo älabom lümäti!! 


© © © © © ®© ® 


SAGODS HIELA OSCAR WILDE 
(Tradudots fa hiel lan Niles) 


Voms, äsä ek sagon, löfofs dub liläms okik, soäsä mans 
löfoms dub logäms okik, if seimikna löfoms seimiko. 


Mijenotis kanoy sufön, bi davedons plödao, binons nedesiniks; 
ab dolön eki dub döfäds okik — ha! ekö stegülam lifa. 


